ราคาทองคำปิดวันศุกร์บวกกว่า 6 ดอลล์
สัญญาทองคำตลาดนิวยอร์กปิดปรับตัวเพิ่มขึ้นเมื่อคืนวันศุกร์ที่ผ่านมา (21 ส.ค.) เพราะได้รับแรงหนุนจากการอ่อนค่าของสกุลเงินดอลลาร์และการปรับตัวลดลงของตลาดหุ้น
23 ส.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 6.4 ดอลลาร์ หรือ 0.55% ปิด (21 ส.ค.) ที่ 1,159.60 ดอลลาร์/ออนซ์ และปรับตัวเพิ่มขึ้น 4.21% ในสัปดาห์นี้ ทำสถิติเพิ่มขึ้นในระหว่างสัปดาห์สูงที่สุดนับตั้งแต่วันที่ 16 ม.ค.
สัญญาโลหะเงินส่งมอบเดือนก.ย.ลดลง 21.6 เซนต์ หรือ 1.39% ปิดที่ 15.301 ดอลลาร์/ออนซ์, สัญญาพลาตินัมส่งมอบเดือนต.ค.ลดลง 7.8 ดอลลาร์ หรือ 0.75% ปิดที่ 1,027.10 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 18.80 ดอลลาร์ ปิดที่ 604.45 ดอลลาร์/ออนซ์
ราคาทองคำได้รับปัจจัยหนุนจากการปรับตัวลดลงของตลาดหุ้นนิวยอร์กและการอ่อนค่าลงของสกุลเงินดอลลาร์ ซึ่งโดยปกติราคาทองคำและสกุลเงินดอลลาร์จะมีความเคลื่อนไหวในทิศทางที่ตรงกันข้าม เนื่องจากการอ่อนค่าของสกุลเงินดอลลาร์ส่งผลให้ราคาทองคำปรับตัวลดลงสำหรับนักลงทุนที่ถือครองสกุลเงินต่างประเทศ
ขณะที่การปรับตัวลดลงของตลาดหุ้นสหรัฐและสกุลเงินดอลลาร์ได้รับอิทธิพลจากการส่งสัญญาณของธนาคารกลางสหรัฐ (FED) ที่ระบุว่าจะไม่ปรับขึ้นอัตราดอกเบี้ยในเดือนก.ย.นี้ ทั้งนี้ ธนาคารกลางสหรัฐปรับขึ้นอัตราดอกเบี้ยครั้งล่าสุดเมื่อเดือนมิ.ย. 2549 ซึ่งเป็นช่วงก่อนที่จะเริ่มเกิดวิกฤตการเงินในสหรัฐ สำนักข่าวซินหัวรายงาน